Oud-Bok skitter in Kings se nederlaag | Netwerk24
Deur Michael Green 15 Februarie 2020 09:16
Die voormalige Springbok Arno Botha het Vrydagaand drie van Munster se tien drieë gedruk in die Ierse span se oorwinning van 68-3 oor die Southern Kings in Cork.
Arno Botha het Vrydagaand in Cork gate deur die Kings gehardloop. Alandré van Rooyen is die man wat hier nie kan keer nie. Foto: Getty Images
Die 28-jarige Botha, wat in 2013 die laaste van sy twee toetse vir die Bokke gespeel het, speel al sedert 2018 vir Munster.
Botha het sy span se eerste drie in die sewende minuut gedruk toe hy die bal agter 'n vaste skrum opgetel en oor die doellyn gestorm het.
In daardie stadium was die Kings sonder hul heelagter, Andell Loubser, wat met 'n geelkaart deur die skeidsregter, Nika Amashukeli, gestraf is.
Loubser was dalk ietwat ongelukkig om gestraf te word by die afbreekpunt vir wat Amashukeli "siniese spel" genoem het.
Munster se spelers het vir die duur van die wedstryd met soortgelyke – en erger – spel by die afbreekpunte weggekom.
Laat in die tweede helfte is die Kings-flank Lusanda Badiyana ook met 'n geelkaart gestraf nadat hy met sy elmboog aan Chris Cloete se gesig geraak het.
Cloete het homself rammetjie gehou in 'n opstootjie en vir Badiyana beetgekry. Terwyl Badiyana omgedraai het om Cloete in die oë te kyk, het hy kontak met Cloete gemaak.
In die tydjie wat Badiyana van die veld af was, het die Ierse span nog drie keer die Kings se doellyn gekruis.
As jy 'n Munster-ondersteuner was, sou jy die wedstryd geniet het. Die manne in rooi het hulself gate uit geniet en omtrent gedoen wat hulle wou.
Munster 68 (28): Drieë: Arno Botha (3), Shane Daly (2), Calvin Nash, John O'Donohue, John Hodnett, Neil Cronin, Dan Goggin. Doelskoppe: JJ Hanrahan (6), Ben Healy (3).